Stabilan őrzi pozícióját a világ 300 legjobbja között a Semmelweis Egyetem

A régió és Magyarország legjobb felsőoktatási intézményeként továbbra is a világ 300 legjobbja közé sorolja a Times Higher Education 2025-ös világrangsora a Semmelweis Egyetemet, amely összpontszáma némileg emelkedett az előző évhez képest, és így 28 helyet lépett előre. Az öt vizsgált terület közül a legjobb eredményt továbbra is az oktatásban érte el a Semmelweis Egyetem, amely több területen is jelentősen javított. Az iparral kapcsolatos eredmények (innováció, tudástranszfer) terén 123 hellyel, a tudományos közlemények hatását vizsgáló „kutatás minősége” indikátorcsoportban pedig 71 hellyel lépett előre intézmény.

A Semmelweis Egyetem a most kiadott, 2025-ös világrangsorban továbbra is a 251-300. helyezés közötti tartományban szerepel. Az intézmény összpontszáma ugyanakkor némileg emelkedett az előző évhez képest, és így 28 helyet lépett előre: az egyetem gyorselemzése szerint a 271. a rangsor készítői által megadott 251-300. helyezés közötti tartomány belül.

A brit székhelyű Times Higher Education öt terület mutatóit elemezve rangsorolja a világ egyetemeit, ezek az oktatás, a kutatási környezet (kutatási bevétel és produktivitás), a kutatások minősége (pl. idézettség), az ipari eredmények (ipari bevételek és szabadalmak) és a nemzetközi orientáció (pl. nemzetközi hallgatók száma, nemzetközi együttműködésben született cikkek).

A legjobb eredményt a Semmelweis Egyetem idén is az oktatás indikátorcsoportban érte el, amely az oktatás és az oktatók kiválóságát is értékeli.

Az egyetem szerzőségében megjelent közlemények hatását, azok idézettségét vizsgáló kutatás minősége indikátorcsoportban 71 hellyel lépett előre múlt évhez képest a Semmelweis Egyetem, de tovább erősödött az intézmény a kutatási környezet szempontjából is. Utóbbi azt jelenti, hogy tovább növekedett a kutatási produktivitás és a kutatási bevételekre kapott pontszám. A múlt évihez képest legnagyobb javulást az iparral (innováció, tudástranszfer) kapcsolatos eredmények terén érte el az egyetem, ugyanakkor ez az indikátorcsoport a többinél kisebb súllyal esik latba a végeredmény kialakulásában.

Büszkeséggel tölthet el minket, hogy a Semmelweis Egyetem továbbra is Magyarország első számú felsőoktatási intézménye, amely régiós vezető szerepét is megtartotta és 28 hellyel előre tudott lépni a 251- 300. közötti tartományon belül

– emelte ki dr. Merkely Béla rektor. Hangsúlyozta, hogy az egyetem kiválóságának kulcsa az erős elméleti alapokon nyugvó gyakorlati oktatás, a kutatások terén a transzlációs szemlélet és a nemzetköziesség.

A friss világrangsorban az oktatásban több területen is (pl. doktori fokozatot szerzettek száma, fokozattal rendelkező oktatók aránya) változatlanul maximális pontszámot kapott az egyetem. A múlt évhez képest tovább fokozódott a Semmelweis Egyetemen a tudományos munka kiválósága, világszerte egyre többet idézik publikációinkat, vagyis nőtt kutatásaink hatása és produktivitása is – hangsúlyozta dr. Merkely Béla.

A rektor úgy fogalmazott: fontos eredmény, hogy a Semmelweis Egyetem meg tudta őrizni eddigi pozícióját, sőt előre is lépett a módszertanában a múlt évben sokat változott rangsorban. Ugyanakkor cél a további javulás, hiszen az egyetemi polgárok kiválósága alapján még előkelőbb helyen szerepelhetne az egyetem – fogalmazott dr. Merkely Béla.

A listára 11 hazai felsőoktatási intézmény került fel, a Semmelweis Egyetem továbbra is a legjobb magyar szereplő. A második legjobb helyezést elért Óbudai Egyetem a 601-800 közötti tartományban szerepel, a Debreceni Egyetem és az ELTE a 801-1000., a Pécsi és a Szegedi Tudományegyetem, valamint a Magyar Agrár- és Élettudományi Egyetem a 1001-1200., a Budapesti Műszaki és Gazdaságtudományi Egyetem és a Pannon Egyetem az 1201-1500., a Miskolci Egyetem és a Széchenyi Egyetem az 1501+ kategóriában szerepel.

A Semmelweis Egyetem a kelet-közép európai egyetemek közül továbbra is az első helyen áll, olyan intézményeket megelőzve, mint a cseh Károly Egyetem (401-500.), a lengyel Wrocław Orvostudományi Egyetem (501-600.), a Jagelló Egyetem (601-800.) és a Varsói Egyetem (601-800.)

A lista első helyén az Oxfordi Egyetem található, melyet a Massachusettsi Műszaki Egyetem, majd a Harvard követ.

Sajtókapcsolat:

* +36 20 670 1574
* hirek@semmelweis.hu

Eredeti tartalom: Semmelweis Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/15615/stabilan-orzi-poziciojat-a-vilag-300-legjobbja-kozott-a-semmelweis-egyetem/